Številka: 024-20/2019/30

Datum: 3. 12. 2020

**Zapisnik 7. seje Sveta za območja z omejenimi možnostmi za kmetijsko dejavnost, 2. 12. 2020, spletni sestanek**

Prisotni: Janez Beja (KGZS), Anka Miklavčič Lipušček (GZS), Roman Savšek (ZDRD), Boris Orešek (SKS), Karmen Pažek (UM), Alenka Marjetič Žnidar namesto Nine Križnik (GZS), dr. Andreja Ferreira (GIS), Sašo Horvat (TNP),

Matjaž Podmiljšak (ZZS), Metod Jagodic (kmet), Tomaž Cunder (KIS), Udovč Andrej namesto Anton Perpar (BF), Ana Vovk Korže, Doris Letina (ZSPM), Marjan Hren (ZLGS), Jožica Gričnik (Zveza kmetic Slovenije).

MKGP: dr. Jože Podgoršek, mag. Miran Mihelič, Maša Žagar, Silvester Kranjec.

Dnevni red:

1. Ugotavljanje sklepčnosti in potrditev dnevnega reda,

2. Pregled in potrditev zapisnika prejšnje seje,

3. Informacija o poteka reforme SKP in aktivnosti glede SN,

4. Orisi plačil za OMD v novem programskem obdobju (ukinitev PONO, ukinitev Robičevega modela, višina plačil na osnovi števila točk GERKA, zelena komponenta..),

5. Možnost vezave plačila za krave dojilje na točkovanje GERK oz točke KMG v OMD,

6. Informacija glede pravil ekološkega kmetovanja (morebitne spremembe),

7. Razno.

Ad 1.

Prisotnih je bilo 17 članov Sveta. Seja je bila sklepčna.

Sklep 1 : **Svet za OMD potrjuje predlagani dnevni red.**

Ad 2.

Zapisnik 6. seje je bil potrjen.

Sklep 2 : **Svet za OMD potrjuje zapisnik 6. seje Sveta za OMD**

Ad 3.

Minister dr. Jože Podgoršek je člane Sveta uvodoma seznanil z aktualnimi aktivnostmi ministrstva in med drugim izpostavil pripravo Zakona o afriški prašičji kugi, spremembe Zakona o kmetijstvu in Zakona o kmetijskih zemljiščih, ki sta že v javni obravnavi. Opozoril je na zabeleženo prisotnost ptičje gripe, zaenkrat še pri divjih pticah, kar pa predstavlja nevarnost tudi za rejce perutnine. Ministrstvo jih je zato že pozvalo k doslednemu izvajanju preventivnih ukrepov. V medresorsko usklajevanje je poslan tudi predlog Zakona o nagradi zlata čebela.

Člani Sveta so se seznanili tudi s poročilom o delu na strateškem načrtovanju za obdobje 2021 – 2027. Trenutno se zaključuje javna razprava o analizi stanja, analizi SWOT in potrebah na tem dokumentu, kjer je zabeleženo že čez 1000 odzivov. Sledila bo tudi analiza ankete. Na MKGP medtem poteka delo na pripravi intervencij. Predvideva se, da bo SN v osnutku pripravljen do konca leta. Minister je ob tem izpostavil pogajanja v Luxembourgu, kjer so po doseženem lahko v Sloveniji zadovoljni. Hkrati z delom na predstavljenih zakonih ali drugih predpisih in Strateškem načrtu, pa na MKGP delamo še na pripravi subvencijske kampanje za leto 2021.

Sklep 3 : **Svet za OMD se je seznanil s pripravo ukrepov SKP, aktivnostmi na MKGP ter zakonov v javni obravnavi.**

Ad 4.

Uvodoma je predsednik pojasnil, da točka vključuje vsebine, ki jih obravnavamo že od začetka delovanja Sveta, a da je sedaj ključni čas za pripravo primernih intervencij. Po kratki predstavitvi predvidene oblike OMD plačila v prihodnji SKP je sledila razprava, kjer so se razpravljavci dotaknili med drugim: da bo zelena komponenta po novem v pogojenosti, da aktivni/pravi kmet za DČ ni obvezen, lahko pa ga DČ definira in uporabi, da se podpira predstavljena degresija OMD plačila. Da bi se ukrep PONO ustrezno nadomestil, pa bi morebiti povečali število razredov in vrednost točke nad pragom 500 točk na KMG.

Prav tako bi bilo potrebno preveriti točkovanje, da ne bo učinek ukinitve PONO deloval kot da bi kmetija PONO izgubila.

Kako bo v prehodnem obdobju? Prehodno obdobje, ki bo trajalo dve leti (2021 in 2022) bo prineslo določen zamik pri izvajanju ukrepov, lahko tudi plačil. Vendar tudi prehodna uredba še ni sprejeta,vezana pa je na večletni finančni načrt. Prav tako bo spremembe prinesel tudi novi SN, je pa predvsem pri zasledovanju ciljev strategij potrebno upoštevati izhodiščno stanje.

Opozorjeno je bilo tudi na širši pomen kmetijstva in vpetost in prepletenost v drugih pomembnih vidikih družbe (zeleno, trajnostno, biotska pestrost, kulturna krajina). Podeželje je prostor vseh resorjev v državi. S tem se je strinjal tudi minister in potrdil, da se zavzema za medresorsko sodelovanje, sam MKGP pa bo odziven na pobude in predloge.

Na vprašanje o povečanju sredstev za OMD za delež, kot so bila zmanjšana leta 2014, je minister odgovoril, da je do pobude odprt, da pa v tej fazi priprave SN ne more podati konkretnega odgovora.

Sklep 4 : **Svet za OMD poziva pripravljavce SKP, se skupni znesek sredstev, ki so bila do sedaj namenjena OMD plačilom, v Strateškem načrtu povečajo za 8% in da se vsoti priključijo sredstva plačila PONO (2,12 mio evrov).**

Sklep 5 : **Svet za OMD soglaša, da se ukine Robičev sistem in se izvedejo plačila na osnovi točkovanja KMG v OMD po principu diferenciacije (več točk OMD imaš, do višje podpore si upravičen).**

Sklep 6 : **Svet za OMD podpira, da se uvede degresija plačil nad 30 ha**.

Ad 5.

Povzeli smo, da so plačila za krave dojilje (KD) vključena v neposredna plačila, ker je bilo predstavljeno na 5. Seji Sveta, ter predstavili sledeča izhodišča: da telet primanjkuje in se zato odvija uvoz iz vzhodnih držav, pri čemer prihaja tudi do tveganja glede vnosa bolezni, da če imaš KD, je to »nekaj manj«, kot če imaš molznico, da se lahko dojilje redijo tudi v ravnini, zato se predlaga diferenciacijo po OMD točkah, pogoj bi bil pa npr., da teli v 15 mesecih.

Sklep 7: **Svet za OMD predlaga, da se krave dojilje vključi v proizvodno vezana plačila in da se višina plačil veže na število točk KMG v OMD (uvede se tri razrede).**

Ad 6.

Zaradi pomisleka, da je ukrep ekološko kmetovanje (EK) v Sloveniji zelo zahteven, da je letos celo nekaj izstopov, se je oblikoval predlog, da bi MKGP pripravil analizo sosednjih primerljivih DČ (npr brez Madžarske), kjer bi ugotovili dejanske zahteve. MKGP je pojasnil, da je že prejel taka vprašanja in pobude, da so predpisi za ekološko kmetovanje poenoteni na ravni EU (krma, zdravljenje, dostop do površin na prostem, obtežba,..). V Sloveniji imamo dodatno še nacionalna pravila glede reje kuncev, reje damjakov, muflonov in navadnih jelenov, pravila za obrate javne prehrane, pravila za evidenco semenskega materiala in za ekološko čebelarjenje. Taka analiza po DČ je zelo težka, bolje bi bilo, če bi imeli konkretne informacije ali podatke o zaznanih razlikah. V razpravi smo se dotaknili tudi ideje za razglasitev ekološke regije, kar pa bi terjalo določeno prilagoditev kmetij. Da ekološko kmetijstvo ne dobi večjega zagona so po mnenju razpravljavcev kriva 50 – 150% dražja ekološka krmila za dokrmljenje živali, kar predstavlja resen strošek v ekonomiki reje, medtem ko odkupne cene živali pogosto ostajajo na ravni konvencionalnih. MKGP je v razpravi podprlo vzpostavitev ekološke regije skozi programe LAS in sredstva LEADER, medtem ko bi kmetije v preusmeritvi lahko koristile sredstva PRP. Pričeti pa je treba s predlogi, se organizirati in povezati. Tudi ob koncu tega programskega obdobja in v prehodnem obdobju do nove SKP pa velja, da obveznost ob vstopu v EK traja 5 let.

Sklep 8 : **Svet za OMD podpira pobudo, da se ekološko kmetovanje podpira tudi regijsko.**

Ad 7.

Podana je bila še informacija oziroma podatki o možni uporabi točk KMG v OMD vezano na SIDG.

Sklep 9 : **Svet za OMD podpira prednostno vključitev gorskih kmetij, ki imajo nad 500 točk OMD in imajo registrirano ustrezno dopolnilno dejavnost (sečnja in dela v gozdu) v aktivnost SIDG za dela v državnih gozdovih**.

Pripravil:

Silvester Kranjec